b'\n_START_ARTICLE_\nLaimo liga\n_START_SECTION_\nDiagnoz\xc4\x97\n_START_PARAGRAPH_\nPatikimiausias b\xc5\xabdas \xc5\xa1iai ligai atpa\xc5\xbeinti yra patyrusio specialisto medicinin\xc4\x97 ap\xc5\xbei\xc5\xabra, atsi\xc5\xbevelgiant \xc4\xaf ligos istorij\xc4\x85, simptomus, buvusi\xc4\x85 galimyb\xc4\x99 susidurti su erk\xc4\x97mis bei viet\xc4\x85, kurioje erk\xc4\x97 tykojo. Esant charakteringam odos paraudimui, liga laikoma diagnozuota ir nerekomenduojama gai\xc5\xa1ti laik\xc4\x85 jokiems papildomiems testams._NEWLINE_Galimi taip pat laboratoriniai testai, sukurti ELISA ir Western blotting pagrindu. Paprastai pirmiausia atliekamas ELISA, paskui (jei rezultatai atrodo \xc4\xaftartini) papildomai \xc5\xbei\xc5\xabrima su Western blotting. \xc5\xa0ie testai n\xc4\x97ra labai patikimi ir gali neparodyti ligos buvimo net jai i\xc5\xa1 ties\xc5\xb3 esant. Jais ie\xc5\xa1koma organizme pasigaminusi\xc5\xb3 antik\xc5\xabni\xc5\xb3 prie\xc5\xa1 borelijas, kurie neretai susidaro tik ma\xc5\xbedaug per m\xc4\x97nes\xc4\xaf. Naujo tipo PGR pagrindu sukurti testai ie\xc5\xa1ko borelijos DNR. Jie prie\xc5\xa1ingai, turi tendencij\xc4\x85 klaidingai patvirtinti i\xc5\xa1 ties\xc5\xb3 nesan\xc4\x8di\xc4\x85 lig\xc4\x85 ir taip pat n\xc4\x97ra patikimi.'